Piaţa locală importă forţă de muncă din ţările asiatice EconomieTop News by Kristina Reştea 646

Companiile din România au început să-și pună problema importului de angajați din țări non-UE şi chiar să aducă aici forţă de muncă din ţări asiatice. Angajatorii au apelat şi la această variantă, care să asigure resursa umană în sectoarele în care există deficit de personal, arată o analiză a Smartree, companie activă pe piața de externalizare a proceselor de HR. Industriile în care companiile au recurs la angajarea de lucrători străini sunt: HoReCa, producție, industria ușoară, agricultură, construcții, servicii.

Primele inițiative în sensul recrutării de forță de muncă din afara țării au început să apară în România în urmă cu 2-3 ani, notează reprezentanţii firmei de recrutare. Motivele pentru care angajatorii români au apelat la această variantă includ migrația anumitor categorii sociale către țări mai dezvoltate din vest, scăderea natalității, cerințele în schimbare pentru diferite locuri de muncă, schimbări dictate de noile tehnologii și incapacitatea sistemului de învățământ de a se plia la nevoile angajatorilor de astăzi. Industriile în care companiile au recurs la angajarea de lucrători străini sunt: HoReCa, producție, industria ușoară, agricultură, construcții, servicii, iar cei mai mulți angajați străini provin din Filipine, Nepal, Vietnam, India, Indonezia, Thailanda, țări în care nivelul de trai este sub cel al României.

Printre dezavantaje se mai numără diferențele culturale și de limbă vorbită; integrarea angajaților străini într-o nouă cultură; un ciclu lung de angajare, începând cu realizarea documentației și demararea procedurilor pentru a obține avizele necesare din partea instituțiilor statului; procesul de recrutare internațională; volatilitatea forței de muncă adusă. Există, însă, și avantaje pentru țările în care trăiesc și lucrează o foarte mare populație străină, menţionează analiza Smartree. Acestea se transformă treptat în centre multiculturale, cosmopolite, cu o serie largă de abilități nou formate, care pot contribui la progresul societății prin inovație și creativitate.

“Fenomenul globalizării a încurajat migrația, dar și importul forței de muncă mai ieftină. Este o practică des întâlnită, valabilă atât în cazul unor țări mari precum Statele Unite ale Americii, unde populația latino-americană este preponderentă pe anumite sectoare de activitate, dar și în cazul țărilor mai mici, precum România. În 50 de ani, importul forței de muncă va deveni o necesitate, dublată și de evoluția demografică negativă la nivelul României. Totuși, problema imigraței este una extrem de sensibilă și politizată, mai ales în contextul actual, cand anumite state își pun problema dacă în această cursă de a câștiga forță de muncă ieftină pentru anumite joburi pe care populația locală le refuză, nu cumva riscă să-și piardă identitatea națională”, consideră Raluca Peneș, HR Coordinator Smartree.

Clujul, centru economic important în ţară, după Bucureşti, se confruntă cu o criză a forţei de muncă pe mai multe domenii. Şi aici angajatorii au ajuns să apeleze la import de forţă de muncă. Potrivit datelor Serviciului pentru Imigrări al județului Cluj, 8.509 de cetăţeni străini locuiau în Cluj în 2017. Studenţii vin aici pentru facultăţi (şi taxe mai mici), iar angajatorii încearcă să îşi aducă oameni din Asia, în timp ce din ţară românii pleacă pentru un trai mai bun în afară. În 2017, au fost înregistrate şi 124 cereri pentru eliberarea avizelor de muncă pentru lucrători permanenți, detașați, înalt calificați și ICT, fiind aprobate și emise 116 avize. „La zona de avize de muncă, constatăm că se încearcă aducere de forţă de muncă de afară, în special din Asia, probabil fiindcă sunt costuri mai mici. În principal în producţie e nevoie. Cum ai noştri pleacă în Occident, de undeva trebuie compensat. Dacă se fac investiţii, e nevoie de oameni”, menţiona Horea Rus, inspector principal în cadrul structurii de la Cluj.

România are o problemă cu migrația populației din județele sărace către cele bogate sau în afara țării pentru satisfacerea nevoilor de zi cu zi, arăta şi o analiză a Institutului Naţional de Statistică. Regiunea de Nord-Vest are cele mai mari probleme în acoperirea nevoilor și posibilităților de dezvoltare industriale. Citeşte mai multe AICI

„În oraşe înfloritoare, cum ar fi Bucureşti, Cluj, Iași şi Timișoara, este o provocare pentru angajatori identificarea unor candidaţi competenţi pentru locurile de muncă vacante. Criza de capital uman este încă şi mai acută când vine vorba de lucrătorii calificaţi, care lucrează manual, şi de lucrătorii înalt calificaţi, în special cei din domeniul IT&C, sănătate, învăţământ, ştiinţă şi inginerie”, arata o analiză publicată de un economist în secţiunea de bloguri a Băncii Mondiale.

Citeşte şi:

Cum angajezi un muncitor străin

Pentru angajarea lucrătorilor străini, angajatorii români trebuie să parcurgă mai multe etape: obţinerea avizului de angajare, a unei vize de lungă şedere și a dreptului de locuire pe teritoriul României, eliberarea unui permis de şedere în scop de muncă sau în scop de detaşare și obținerea avizului de angajare. Acesta din urmă este eliberat de Inspectoratul General pentru Imigrări, prin formațiunile sale teritoriale, iar compania care îl solicită trebuie să îndeplinească anumite condiții, printre care să nu aibă obligaţii către bugetul de stat pe ultimul trimestru anterior depunerii cererii sau să nu se fi epuizat contingentul anual pe tipuri de lucrători nou-admişi pe piaţa forţei de muncă.

Pachetul de beneficii pentru un angajat străin poate include biletul de avion spre România, cazare comună, iar în unele cazuri transport asigurat de la locul de cazare la locul de muncă și bilet de avion spre țara de origine la o anumită perioadă de timp, notează Smartree. De asemenea, lucrătorii străini pot beneficia și de masă asigurată și bucătar specific regiunii din care provin. Pentru a facilita acomodarea acestora, angajatorii pot asigura grupului un reprezentant care vorbește o limbă de circulație internațională.

Citeşte şi:

Nici un comentariu

Scrie un comentariu